Rezo Tšeišvili
Rezo Tšeišvili (gruusia keeles რეზო ჭეიშვილი; 24. aprill 1933 Khuthaisi – 11. september 2015 Khuthaisi) oli gruusia kirjanik ja filmistsenarist. Tšeišvili lõpetas 1959. aastal Thbilisi Riikliku Ülikooli gruusia filoloogia erialal. Kirjandusega hakkas ta tegelema üliõpilasena. Ta on kirjutanud eri žanrites, sealhulgas romaane, jutustusi, novelle ja filmistsenaariume. Tema tuntuim töö on stsenaarium gruusia filmile "Sinised mäed" (film esilinastus 1984. aastal). NSV Liidus riiklikul tasandil pärjatud filmi näidati ka Cannes'i filmifestivalil.